Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 1 Pv 207/11/6601	Banská Bystrica, 31.1.2014
EEČ : 2-45-41-2014

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 215 odsek 1 písmeno g Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ktorého sa dopustil na tom skutkovom základe, že ako osoba zodpovedná za odvod poistného platiteľa - obchodnej spoločnosti XXXXX s.r.o. so sídlom XXXXX, XXXXX zrazil z vymeriavacieho základu pre výpočet mzdy zamestnancov spoločnosti, poistné na nemocenské poistenie a dôchodkové zabezpečenie, pričom však takto zadržané poistné v stanovenom termíne splatnosti, v mesiacoch február až júl 2010 a v mesiaci január 2011 neodviedol na účet určeného príjemcu, a to Sociálnej poisťovne, pobočka XXXXX, XXXXX v celkovej výške 1.577,73 EUR.

lebo sa schválil zmier medzi obvineným a poškodeným

Odôvodnenie:
Uznesením vyšetrovateľa PZ, Okresného riaditeľstva PZ, odboru kriminálnej polície XXXXX, sp. zn. ČVS: XXXXX zo dňa XXXXX bolo podľa          § 206 odsek 1 Trestného poriadku vznesené obvinenie XXXXX pre prečin neodvedenia dane a poistného podľa § 277 ods. 1 Tr. zák., ktorého sa dopustil na tom skutkovom základe ako je uvedené vo výrokovej časti uznesenia.

Dňa 05.11.2013 podal vyšetrovateľ na tunajšiu prokuratúru vo veci obvineného XXXXX návrh na podanie obžaloby pre prečin neodvedenia dane a poistného podľa § 277 ods. 1 Tr. zák. 

 V zmysle ust. § 3 ods. 2 zák. č. 550/2003 Z.z. o probačných a mediačných úradníkoch bol 14. 11. 2013 dozorujúcim prokurátorom udelený súhlas s vykonaním mediácie a spisový materiál bol s príslušným pokynom zaslaný mediačnej a probačnej úradníčke Okresného súdu XXXXX.

Vykonaným dokazovaním v prípravnom konaní bolo preukázané, že obvinený svojim konaním naplnil všetky znaky skutkovej podstaty prečinu neodvedenia dane a poistného podľa § 277 ods. 1 Tr. zák. 

Dňa 17.12.2013 bola mediačnou úradníčkou Okresného súdu XXXXX predložená správa o výsledku mediácie. Obvinený v  rámci mediácie vyhlásil, že spáchal skutok, pre ktorý je stíhaný.  Zároveň vyhlásil, že má záujem vyriešiť predmetnú trestnú vec uzatvorením zmieru, pričom zároveň uviedol, že škodu vo výške 1.577,73 EUR uhradí  priamo do pokladne Sociálnej poisťovne XXXXX a na účet Okresnej prokuratúry XXXXX uhradí na všeobecne prospešné účely sumu 120,-EUR, z toho 60,-EUR uhradí XXXXX sídlom XXXXX. 

Zástupkyňa poškodeného sa v priebehu mediácie vyjadrila, že s uzavretím zmieru súhlasí, pričom dňa 17.12.2013 potvrdila, že obvinený uhradil dňa 11.12.2013 požadovanú náhradu škody vo výške 1.577,73 EUR, a preto si voči nemu poškodený z titulu náhrady škody neuplatňuje žiadne ďalšie nároky.
  
Dňa 09.01.2014 sa obvinený dostavil do pokladne Okresnej prokuratúry XXXXX, kde uhradil peňažnú sumu vo výške 120,- € určenú na všeobecne prospešné účely, ktorá suma nie je zrejme neprimeraná závažnosti spáchaného prečinu. 

Z uvedenej sumy, ktorú do pokladne zložil obvinený,  je 50% vo výške 60,- EUR poukázaných na peňažnú pomoc poškodeným trestnými činmi a zvyšných 50% vo                výške 60,-EUR konkrétnemu adresátovi určenému obvineným - XXXXX XXXXX, XXXXX.

Dňa 17.12.2013 bol pred mediačnou úradníčkou XXXXXXXXX uzatvorený zmier medzi obvineným a poškodeným.
 
 Podľa § 220 ods. 1 Trestného  poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b)	nahradil škodu, pokiaľ bola trestným činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a 
c)	zloží na účet súdu a v prípravnom konaní na účet prokuratúry peňažnú sumu, určenú konkrétnemu adresátovi na všeobecne prospešné účely, a táto suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 224 odsek 1 Trestného poriadku  peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotnícke, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona.

	Podľa § 224 odsek 2 Trestného poriadku, z peňažnej sumy určenej na všeobecne prospešné účely musí obvinený určiť aspoň 50% štátu na peňažnú pomoc poškodeným podľa osobitného zákona.

Vzhľadom na skutočnosť, že pre prečin  neodvedenia dane a poistného podľa § 277 ods. 1 Tr. zák. je ustanovený trest odňatia slobody, ktorého horná hranica neprevyšuje 5 rokov, obvinený vyhlásil, že spáchal skutok, za ktorý mu bolo vznesené obvinenie a zložil na účet prokuratúry vyššie uvedenú peňažnú sumu a tiež vzhľadom na povahu a závažnosť spáchaného činu, na osobu obvineného a jeho osobné a majetkové pomery, možno konštatovať, že boli splnené všetky zákonné podmienky § 220 odsek 1 Trestného poriadku.
 
	Vzhľadom na vyššie uvedené som rozhodla tak, ako je uvedené vo výrokovej časti tohto rozhodnutia.

Poučenie:
Proti tomuto uzneseniu sťažnosť nie je prípustná.

JUDr. Viera Lichá Valicová
prokurátorka